《曹仁宪谨荣寿》
清代·林宗衡

五载苍黎福，铜符绾绿厅。元灯能久照，宝镜岂辞形。

止水心堪白，公堂眼不青。几番红杏雨，万户紫薇星。

乡校会分俸，蒙童亦执经。兰陔敦孝养，药笼贮参苓。

士望多时洽，民情到处听。春风徐孺榻，冬日醉翁亭。

地本平波浪，流偏判渭泾。群生齐在宥，大辟忍明刑。

鬼子驱千甲，神君出六丁。威加戈直指，恩重雀飘翎。

但说私皆忘，难夸我独醒。尊亲今献爵，词翰众撞莛。

淡北来何暮，闽南发此硎。愿天申寿岂，重与庆耆龄。

作者简介：林宗衡，字文从，号竹坼，淡水人。清道光年间（1821～1850）岁贡生，有文名。